Cirkev Ježiša Krista Svätých neskorších dní

Cirkev Ježiša Krista Svätých neskorších dní () je náboženská spoločnosť založená Josephom Smithom v USA v roku 1830. Členovia tejto cirkvi sú ľudovo nazývaní mormóni (). Cirkev sama seba považuje za jedinú cirkev oprávnenú Ježišom Kristom, ktorá dodržuje jeho pôvodné učenie. 
Svoje učenie členovia odvodzujú z nasledujúcich diel:
Cirkev Ježiša Krista Svätých neskorších dní preberá mnohé z kresťanského vierovyznania. Učí, že Ježiš Kristus je Syn Boží a Spasiteľ ľudstva. 
Ako jediná sa vyznačuje niektorými charakteristickými učeniami. Hlavným z nich je presvedčenie, že pôvodná Cirkev Ježiša Krista sa stratila zo Zeme krátko po jeho smrti. Táto cirkev bola nakoniec v polovici 19. storočia znovuzriadená spolu s jej náukami, jej organizáciou – vrátane Rady dvanástich apoštolov – a jej právomocou. Aby sa rozlišovalo medzi terajšou a pôvodnou Cirkvou Ježiša Krista, znovuzriadená Cirkev je známa ako Cirkev Ježiša Krista Svätých neskorších dní. Termín „Svätý“ sa používa v pôvodnom, biblickom zmysle, ako označenie členov Cirkvi.
Členovia veria, že k znovuzriadeniu Kristovej Cirkvi došlo počas obdobia niekoľkých rokov tým, čo bolo pre nich najpozoruhodnejším zjavením od čias Krista – zjavením sa vzkrieseného Ježiša Krista a Boha Otca na jar roku 1820 mladému farmárskemu chlapcovi, ktorý sa modlil o poznanie, ku ktorej cirkvi sa má pridať. 
Chlapcovi, 14- ročnému Josephovi Smithovi, bolo povedané, aby sa nepripojil k žiadnej z nich, ale že bude použitý ako nástroj, prostredníctvom ktorého bude znovuzriadená štruktúra, náuky a právomoc Cirkvi. Nasledovali ďalšie zjavenia a návštevy – ktorých svedkami boli často údajne aj iní ľudia. 
Formálne bola Cirkev Ježiša Krista Svätých neskorších dní zorganizovaná vo Fayette v severovýchodnej časti Spojených štátov v apríli roku 1830 len šiestimi členmi.
Cirkev rýchlo rástla, ale odpor a prenasledovanie ju prinútili, aby sa presťahovala na západ. V roku 1844 bol Joseph Smith zabitý nepriateľským davom v Illinois. Členovia boli vyhnaní zo svojho mesta a ich domy boli spálené. Pod vedením veľkého kolonizátora Brighama Younga sa pustili do cestovania na západ naprieč Spojenými štátmi do údolia Veľkého Soľného jazera. Tam vybudovali mesto Salt Lake City v štáte Utah, ktoré je svetovým strediskom dnešnej Cirkvi. 
Jednou z najcharakteristickejších čŕt Cirkvi Ježiša Krista Svätých neskorších dní je dôraz na rodinný život. Cirkev učí, že práve rodina je najlepším miestom pre vyučovanie, zdieľanie a uplatňovanie hodnôt a kritérií evanjelia. Silné rodiny podľa viery Cirkvi prispievajú k zdraviu komunity a národa. Svätí neskorších dní sú jediní kresťania, ktorí aktívne učia, že zvláštne náboženské obrady v chráme môžu zjednotiť rodinu na večnosť. 
Svätí neskorších dní sú známi aj svojím vyhýbaním sa alkoholu a tabaku, dôrazom na morálny spôsob života, na službu ostatným a sú taktiež známi ako tzv. dobrí občania. Veria, že sa majú neustále usilovať o zlepšovanie sa.
Cirkev Ježiša Krista Svätých neskorších dní na Slovensku.
Po zozbieraní 33-tisíc podpisov sa 18. 10. 2006 Cirkev Ježiša Krista svätých neskorších dní stala 17. registrovanou náboženskou spoločnosťou na Slovensku. Podľa odhadov má v súčasnosti niekoľko stoviek členov.